作者:吳潛
標題:賀新郎
內容:碧沼橫梅屋。水平堤、雙雙翠羽，引雛偷浴。倚戶無人深院靜，猶憶棋敲嫩玉。還又是、朱櫻初熟。手綰提爐香一炷，黯消魂、佇立闌干曲。閒轉步，數修竹。新來有個眉峰蹙。自王姚、後魏都褪，只成愁獨。鳳帶鸞釵宮樣巧，爭奈腰圈倦束。謾困倚、雲鬟堆綠。淡月簾櫳黃昏後，把燈花、印約休輕觸。花燼落，淚珠簌。